На основу члана 25. став 3. Закона о локалним изборима („Службени гласник РС”, бр. 14/22), Општинска изборна комисија општине Жагубица, на седници одржаној 22.02.2022. године, донела је

**П О С Л О В Н И К**

**ОПШТИНСКЕ ИЗБОРНЕ КОМИСИЈЕ ОПШТИНЕ ЖАГУБИЦА**

**I. ОСНОВНЕ ОДРЕДБЕ**

**Члан 1.**

Овим Пословником уређују се организација, начин рада и одлучивања Општинске изборне комисије општине Жагубица (у даљем тексту: Комисија), као и друга питања од значаја за рад Комисије.

**Члан 2.**

За свој рад Комисија користи просторије у згради Општинске управе општине Жагубица, ул. Трг ослобођења број 1.

**Члан 3.**

Комисија у свом раду користи печат и штамбиљ.

Комисија у свом раду користи свој деловодник.

О чувању и употреби печата, штамбиља и деловодника, стара се секретар Комисије.

**Члан 4.**

У оквиру својих надлежности, Комисија остварује сарадњу са државним органима и организацијама и органима и организацијама Општине Жагубица, у складу са законом, Статутом општине Жагубица, другим прописима и општим актима.

**II. САСТАВ И ОРГАНИЗАЦИЈА КОМИСИЈЕ**

**Члан 5.**

Комисија ради и одлучује на седници у сталном и проширеном саставу.

Комисију у сталном саставу чине: председник Комисије, заменик председника, 6 (шест) чланова Комисије и њихови заменици (именовани чланови).

Комисија ради у проширеном саставу, у складу са законом.

Комисију у проширеном саставу чини стални састав Комисије и по један опуномоћени представник подносилаца изборних листа кандидата за одборнике који су предложили најмање две трећине кандидата од броја одборника који се бира (опуномоћени чланови). Опуномоћени члан има заменика.

Комисија ради и одлучује у проширеном саставу од дана одређивања лица која постају опуномоћени чланови Комисије у проширеном саставу до момента када Комисија утврди и објави резултате избора.

Комисија ради и одлучује на седници.

Заменик председника и члана Комисије има иста права и обавезе као и члан којег замењује и може да присуствују седници Комисије којој присуствује и члан којег замењује, без права учешћа у одлучивању.

**Члан 6.**

Комисија има секретара и заменика секретара, који учествују у раду Комисије без права одлучивања.

**III. ПРАВА И ОБАВЕЗЕ**

**Члан 7.**

Председник Комисије:

* представља Комисију,
* сазива седнице Комисије и председава седницама,
* потписује акте Комисије,
* стара се о томе да Комисија своје послове обавља у складу са прописима и благовремено,
* стара се о примени овог Пословника, и
* обавља друге послове утврђене законом и овим Пословником.

**Члан 8.**

Заменик председника Комисије обавља дужности председника Комисије у случају његове одсутности или спречености за обављање функције.

**Члан 9.**

Чланови Комисије имају право и обавезу:

* да редовно присуствују седницама Комисије,
* да учествују у расправи о питањима која су на дневном реду седнице Комисије и гласају о сваком предлогу о ком се одлучује на седници,
* да обављају све дужности и задатке одређене од стране Комисије.

**Члан 10.**

Секретар Комисије:

* припрема седнице Комисије,
* координира рад чланова и заменика чланова Комисије,
* помаже председнику Комисије у обављању послова из његове надлежности,
* стара се о припреми предлога аката које доноси Комисија и обавља друге послове у складу са законом и овим пословником.

Заменик секретара Комисије обавља дужности секретара Комисије у случају његове одсутности или спречености за обављање функције.

**IV. НАЧИН РАДА**

**Члан 11.**

Седнице Комисије се одржавају у њеном седишту.

**Члан 12.**

Седницу Комисије сазива председник Комисије.

Седница Комисије се сазива, по правилу, писменим путем, а може се сазвати и телефонским путем или на други одговарајући начин.

Сазив седнице садржи дан, време, место одржавања седнице Комисије и предлог дневног реда.

Дневни ред седнице Комисије предлаже председник Комисије.

**Члан 13.**

Седница може да буде одржана када јој присуствује већина од укупног броја чланова, односно заменика чланова Комисије у сталном, односно проширеном саставу.

Седници председава председник Комисије, односно у његовом одсуству заменик председника Комисије.

У случају када председник мора да напусти седницу, председавање преузима заменик председника.

Отварајући седницу, председавајући констатује број присутних чланова Комисије.

**Члан 14.**

Пре утврђивања дневног реда, приступа се усвајању записника са претходне седнице.

Примедбе на записник може да изнесе сваки члан Комисије, односно заменик члана.

Уколико нема изнетих примедби на записник, председавајући ставља на гласање записник у предложеном тексту.

О изнетим примедбама на записник, Комисија одлучује, без расправе, редом којим су изнете.

Након одлучивања о примедбама на записник, председавајући констатује да је записник усвојен у предложеном тексту, односно са прихваћеним примедбама.

**Члан 15.**

Дневни ред седнице утврђује Комисија.

Право да предложи измену или допуну предложеног дневног реда има сваки члан Комисије, односно заменик члана.

О предлозима за измену или допуну предложеног дневног реда одлучује се без расправе, редом којим су предлози изнети на седници.

Након изјашњавања о предлозима за измену, односно допуну предложеног дневног реда, Комисија гласа о усвајању дневног реда у целини.

На предлог председавајућег или члана Комисије, односно заменика члана, Комисија може да одлучи да се време за расправу сваког од учесника, по одређеној тачки дневног реда, ограничи на пет минута.

**Члан 16.**

На седници се ради по тачкама утврђеног дневног реда.

Пре отварања расправе по тачки дневног реда, Комисију извештава председник Комисије или секретар Комисије

Уколико се на седници разматра предлог акта који доноси Комисија, пре отварања расправе Комисију са предлогом акта упознаје председник Комисије или секретар Комисије.

**Члан 17.**

Председавајући се стара о реду на седници Комисије и даје реч члановима и заменицима чланова Комисије пријављеним за учешће у расправи.

Када процени да је то неопходно, председавајући може да одреди паузу.

**Члан 18.**

Пошто утврди да је расправа по тачки дневног реда исцрпљена, председавајући закључује расправу о тачки дневног реда, након чега се прелази на одлучивање.

Комисија доноси одлуке већином гласова од укупног броја гласова чланова Комисије у сталном, односно проширеном саставу.

Право гласа имају само чланови Комисије, док заменици чланова имају право гласа само у случају одсуства члана којег замењују.

На гласање се ставља усвајање изнетог предлога.

Уколико предлог о којем се гласа не добије потребну већину гласова, сматраће се да је предлог одбијен.

**Члан 19.**

Уколико су у току расправе изнети предлози за брисање, односно измене акта, председавајући на гласање прво ставља те предлоге. У том случају, одлучивање се обавља према редоследу по ком су изнети предлози за брисање, односно измену, при чему председавајући на гласање ставља прво предлог за брисање, а потом предлог за измену.

Након гласања о свим предлозима, председавајући ставља на гласање усвајање предлога акта у целини.

**Члан 20.**

О раду на седници Комисије сачињава се записник.

Записник садржи главне податке о раду на седници, и то: о присутним и одсутним члановима и заменицима чланова Комисије, као и о другим присутним лицима, о предлозима о којима се расправљало, са именима учесника у расправи, о одлукама, закључцима и другим актима који су на седници донети, као и о резултатима свих гласања на седници.

Након усвајања, записник потписују председавајући седници и секретар Комисије.

О сачињавању и чувању записника стара се секретар Комисије.

**Члан 21.**

Изворником акта сматра се текст акта усвојен на седници Комисије, сачињен у прописаном облику, потписан од председавајућег седници и оверен печатом Комисије.

О сачињавању и чувању изворника стара се секретар Комисије.

**V. ЈАВНОСТ РАДА**

**Члан 22.**

Рад Комисије је јаван.

**Члан 23.**

Одлуке Комисије објављују се у „Службеном гласнику општине Жагубица”, као и на веб-презентацији Републичке изборне комисије, у складу са законом и подзаконским актима.

О објављивању аката стара се секретар Комисије.

**Члан 24.**

Уколико текст објављеног акта није сагласан изворнику акта, исправку даје секретар Комисије.

Исправка из става 1. овог члана објављује се на исти начин као и акт који се исправља.

**Члан 25.**

Секретар Комисије је овлашћен да утврди пречишћен текст општег акта Комисије.

**VI. ЗАШТИТА ПОДАТАКА О ЛИЧНОСТИ**

**Члан 26.**

Чланови и заменици чланова Комисије и запослени у Општинкој управи општине Жагубица ангажовани на обављању послова за потребе Комиије, дужни су да у свом раду поступају у складу са прописима којима је уређена заштита података о личности.

**VII. ФИНАНСИЈСКО ПОСЛОВАЊЕ**

**Члан 27.**

Средства за рад Комисије, за спровођење локалних избора, изборни материјал и друге трошкове спровођења избора обезбеђују се у буџету Општине Жагубица у складу са законом.

Налогодавци за исплату средстава из става 1. овог члана су председник и секретар Комисије.

**VIII. КАНЦЕЛАРИЈСКО И АРХИВСКО ПОСЛОВАЊЕ**

**Члан 28.**

На канцеларијско и архивско пословање Комисије примењују се прописи којима се уређују канцеларијско пословање и архивско пословање.

**IX. ИЗМЕНЕ И ДОПУНЕ ПОСЛОВНИКА**

**Члан 29.**

Право предлагања измена и допуна Пословника имају сваки члан и заменик члана Комисије.

Предлог за измену и допуну Пословника подноси се у писменом облику са образложењем и у форми у којој се пословник доноси.

Предлог из става 2. овог члана председник Комисије ставља на дневни ред седнице Комисије у што краћем року.

**X. ЗАВРШНЕ ОДРЕДБЕ**

**Члан 30.**

Питања од значаја за рад Комисије која нису уређена овим пословником, могу да буду уређена посебном одлуком или закључком Комисије, у складу са законом и овим пословником.

**Члан 31.**

Овај пословник ступа на снагу наредног дана од дана објављивања у „Службеном гласнику општине Жагубица“.

Овај Пословник објавити на веб презентацији Републичке изборне комисије и званичној општинској интернет презентацији.

Број: 3/2022

Дана: 22.02.2022.године

Жагубица

**ОПШТИНСКА ИЗБОРНА КОМИСИЈА**

 **ОПШТИНЕ ЖАГУБИЦА**

 **ПРЕДСЕДНИК ОИК**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ненад Богосављевић дипл. правник